XAAJ 3
Nam i mbaagu ƭaxit cafe-cafe ke
“Eetyo mbexir a paax a ndeer nuun, yaam o mbeq onqe kaa muuraa pakaad mayu.” —1 Piyeer 4:8
Bo nu soogna ndolniraa, nu mbaaga njeg cafe-cafe mayu. Cafe-cafe keene a mbaaga inoor ne nu nguutatiritna ne nu nqalaat’taa, fo no ke nu yegaa, fo ne nu nga’itna o ñoow ole. Cafe-cafe ke mbaaga ñak o inoor na nuun a mbaaga inoor no xew faa betna nuun.
Nu mbaaga ƈufaa ke jegna tigi ndaa Biibal fee a as a in i njasnoor fo cafe-cafe ke. (Mace 5:23, 24) Xan nu mbaago mbaƴ a paax cafe-cafe ke yaa nu mbiaa ke Biibal fee a layna teen.
1 MBAXTAANYO NO CAFE-CAFE KE
KE BIIBAL FEE LAYNA: “A jega . . . hap o lay.” (O Baawaare xe 3:1, 7) Fexeyi boo jeg o daaw olaa nu mbaxtaanitna no jafe-jafe fee. Fexeyi boo xe o dolniraa a and ke o yegaa fo ke refna xalaat of no jafe-jafe fee. A mbanu refna ‘layi ndigil’ oxe o dolniraa. (Efees 4:25) A soƥangaa sax ee jegaa kaa ƭomoonga, ba tax o xasreel. Lay fo dal kaa taxaa waxtaan le a fañ a yaqoox.—Xa Peƭit axe 15:4; 26:20.
A soƥangaa sax ee yooniro fo ke xe dolniraa fiaa, ba weecit ee waraano o fex too niwin. (Kolos 4:6) Eeti jeem o xedand jafe-jafe fee, too ba ñak o waxtaanaa fo ten.—Efees 4:26.
KE WAAGOONA FI:
Fat o ƭeet waxtu fee nu mbaagna o mbaxtaanit jafe-jafe fee
Bo xe o dolniraa a layaa, ba ɗegin. A ƴutangaa xan o waago lay
2 NAN-GILOOXI TOO FEXEYI BOO NAND
KE BIIBAL FEE LAYNA: “Mbexiryo a ndeer nuun ne fog a mbexritaa. Niwiryo, too sawar teen.” (Rom 12:10) Ne i nan-gilooxtaa a jega solo lool. Jeemi o and xalaat no xe o dolniraa too nu ‘mbog o liir . . . too nu njeg neewandax.’ (1 Piyeer 3:8; Saak 1:19) Wariro fi nen oxaa na nan-gilooxaa ko war o nan-giloox. A waaganga o jeg, xaƈí ke o fiaa too nan-gilooxi a paax, mbaat laamti bo and ndax nu mbaaga cung. O ƭeetangaa yee xe o dolniraa leng nu ndefu, xan o fañ o “yooɓ o fuux.”—O Baawaare xe 7:9.
KE WAAGOONA FI:
Fat o nan-giloox a paax too fañ o foog, a soƥangaa sax ee xe o dolniraa a laya kaa bugeeroona
Ƭeeti a paax ke ta bugna lay. Ƭeeti ne ta laytan
3 FAT NU MBIAA KE NU NQEBLOOXNA
KE BIIBAL FEE LAYNA: “Calel kuu ndefna o njiriiñ a ndimaa, fa lay fa ƥor o mat a gartaa o ñak.” (Xa Peƭit axe 14:23) Jaɓ o xebloox deyee. Kaa nu mbaro mbi ke nu nqeblooxna. Keene laamta a koor-goorlax. (Xa Peƭit axe 10:4) Bo nu njalandooraa too ndef leng kut, xan nu nga’ee “mbef no ɗik hupu mbef no leng”.—O Baawaare xe 4:9.
KE WAAGOONA FI:
Nqeblooxyo no ne nu mbi’kaa boo ƭax jafe-jafe fee
Leek-leek wara ɗeetaqinaa ne o fi’taa
wol_Latn vie_Latn wol_Latn wol_Latn wol_Latn eng_Latn wol_Latn wol_Latn hau_Latn wol_Latn nso_Latn wol_Latn wol_Latn hau_Latn wol_Latn wol_Latn wol_Latn wol_Latn hau_Latn wol_Latn bam_Latn